Kulcsár Attila házi őrizetét nem enyhítették
Nem enyhítették a Kulcsár Attila ellen elrendelt kényszerintézkedést, csak az ellenőrzés módja változott, egyébként pedig a gyanúsított másik lakásba költözött - mondta el a Fővárosi Bíróság kollégium-vezetője az MTI-nek arra a sajtóértesülésre reagálva, amely szerint már nem figyelik folyamatosan a rendőrök a volt bróker lakhelyét.
"Kulcsár Attila esetében nem a házi őrizet tartalma, hanem az ellenőrzés módja változott; a kényszerintézkedés szigorúságán azonban nem enyhítettek. Kulcsár Attila az eredeti határozatnak megfelelően a kijelölt lakást csak hatósági idézésre, illetve életmentő orvosi beavatkozás szükségessége esetén hagyhatja el rendőri kíséret mellett" - hangsúlyozta Frech Ágnes. A Fővárosi bíróság kollégium-vezetője azt is elmondta: Kulcsár Attila házi őrizetét a Budai Központi Kerületi Bíróság a 2004. december 20-án kelt végzésével 2005. március 30-ig meghosszabbította. A rendőrség azonban jelezte, hogy a gyanúsított az előző döntés óta már ugyanazon az épületen belül másik lakásba költözött.
A bíróság ezt követően, december 22-én hozta meg "kijavító végzését", melyben megjelölte a házi őrizet ellenőrzésének módját is. "A házi őrizet betartását napi járőrszolgálat keretében, naponta eltérő időpontban kell ellenőrizni" - tartalmazza az a végzés. A kollégium-vezető rámutatott: a házi őrizet ellenőrzési módjának meghatározása másfél éve a rendőrség hatáskörébe tartozik, kivéve ha nyomkövető berendezést alkalmaznak, de ezt a módszert Frech Ágnes tudomása szerint Magyarországon nem használják. Rámutatott: ez egyébként is csak az érintett beleegyezésével lenne lehetséges.
Kérdésre válaszolva Frech hozzátette: a másfél éve hatályba lépett szabályozás alapján néhány esetben fordult elő, hogy a házi őrizet szabályainak betartását folyamatos őrzéssel ellenőrizték. "A fővárosban azonban már az is megesett, hogy folyamatos őrzés ellenére megszökött a házi őrizetben lévő vádlott" – jegyezte meg. A több milliárdos sikkasztással gyanúsított Kulcsár Attilát 2003 nyarán Bécsben fogták el a hatóságok, nem sokkal azután, hogy a brókerbotrány kirobbanását követően külföldre távozott, a magyar rendőrség idézésére pedig nem jelent meg.
A K and H Equities egykori vezető beosztású munkatársa mintegy kilenc hónapig kiadatási őrizetben volt az osztrák fővárosban, tavaly március 30-tól pedig fél évig előzetes letartóztatásban Budapesten. Kulcsár Attila a nyár folyamán hosszasan vallott az ügyészek előtt, magára és több más személyre is terhelően nyilatkozott, majd szeptember 30-án az ügyészség indítványára a bíróság megszüntette előzetes letartóztatását, és egyúttal elrendelte a házi őrizetét, melyet először októberben hosszabbítottak meg.